Kwadfietsryer in hof ná padwoede-voorvalFoto: Rawpixel/Unsplash.com ŉ 26-jarige man van Colleen Glen in Port Elizabeth het Maandagoggend vlugtig in die plaaslike landdroshof verskyn, ná hy glo die naweek ŉ 67-jarige man in beweerde padwoede-voorval aangerand het. ŉ Video van die voorval is op sosiale media versprei. Kapt. Sandra Janse van Rensburg, polisiewoordvoerder in Port Elizabeth, het gesê die 67-jarige man het glo die jonger man gekonfronteer omdat hy roekeloos met sy kwadfiets in die woonbuurt gery het. Volgens Janse van Rensburg is die ouer man ernstig aangerand. Hy is na die Walmer-polisiestasie om die saak aan te meld, maar het weens die aard van sy beserings dringende mediese aandag benodig, het Janse van Rensburg gesê. Die polisie het ŉ saak van aanranding met die doel om ernstig te beseer namens die beseerde man aanhangig gemaak. Die kwadfietsryer is kort daarna by sy huis in hegtenis geneem. Die radiostasie AlgoaFM het die kwadfietsryer intussen as Lourens du Toit geïdentifiseer. Hy is luidens berigte op borgtog vrygelaat en moet weer in Junie in die hof verskyn.